2.1. ความเสี่ยงด้านการเงิน (Financial Risk)

- ความเสี่ยงจากอัตราแลกเปลี่ยน

เนื่องจากบริษัทฯ มีการนำเข้าวัตถุดิบและส่งออกสินค้าบางส่วนในสกุลเงินต่างประเทศ เช่น
ดอลลาร์สหรัฐ เยนญี่ปุ่น และยูโร
ดังนั้นการเปลี่ยนแปลงของอัตราแลกเปลี่ยนอาจส่งผลกระทบต่อต้นทุนและรายได้ของบริษัทฯ
ทั้งนี้ในช่วงปี 2554 ที่ผ่านมาค่าเงินดอลลาร์สหรัฐ
และยูโรเมื่อเทียบกับเงินบาทมีการอ่อนค่าลงตามภาวะเศรษฐกิจของกลุ่มประเทศที่ใช้ค่าเงินดังกล่าว
ในขณะที่ค่าเงินเยนเมื่อเทียบกับเงินสกุลอื่นๆ
แข็งขึ้นเนื่องจากการหมุนเวียนเงินทุนของนักลงทุนระหว่างประเทศ
ในการบริหารความเสี่ยงจากอัตราแลกเปลี่ยนนี้บริษัทฯ
ได้มีการทำสัญญาซื้อขายเงินตราต่างประเทศล่วงหน้าไว้บางส่วนเพื่อลดผลกระทบที่อาจเกิดขึ้นจากการเปลี่ยนแปลงในค่าเงินดังกล่าว

2.2. ความเสี่ยงด้านสภาวะตลาด (Market Risk)

- ความเสี่ยงจากการผันผวนของราคาวัตถุดิบที่เป็นยางธรรมชาติ

เนื่องจากบริษัทฯ มีการใช้วัตถุดิบที่เป็นยางธรรมชาติมากกว่าร้อยละ 75
ของวัตถุดิบที่ใช้ในการผลิตทั้งหมด
ดังนั้นการเปลี่ยนแปลงของราคายางธรรมชาติจึงมีผลกระทบต่อความสามารถในการทำกำไรของบริษัทฯ
อย่างมีนัยสำคัญ ทั้งนี้ในช่วงปี 2554
ที่ผ่านมาราคายางธรรมชาติในตลาดโลกยังคงมีความผันผวนสูงและมีราคาสูงขึ้นอย่างต่อเนื่อง
โดยมีสาเหตุจากหลายปัจจัยที่บริษัทฯ ไม่สามารถควบคุมได้ ได้แก่
การเติบโตทางเศรษฐกิจอย่างรวดเร็วของกลุ่มประเทศเศรษฐกิจใหม่ เช่น ประเทศจีน
และประเทศอินเดีย โดยอุตสาหกรรมยางรถยนต์ในทั้งสองประเทศมีการเติบโตอย่างมาก
ซึ่งการขยายตัวของอุปสงค์ดังกล่าวทำให้ราคายางธรรมชาติในตลาดโลกสูงขึ้น
ซึ่งส่งผลกระทบต่อเนื่องไปถึงการเก็งกำไรราคายางธรรมชาติในตลาดสินค้าเกษตรล่วงหน้าที่โตเกียว
(TOCOM) และสิงคโปร์ (SICOM) ทำให้ราคายางธรรมชาติมีความผันผวนสูงขึ้นอีก
นอกจากนี้การที่สภาพอากาศแปรปรวนซึ่งเป็นอุปสรรคต่อการกรีดยางและทำให้ผลผลิตยางพาราออกสู่ตลาดน้อยลงไม่เพียงพอต่อความต้องการในตลาดก็เป็นอีกปัจจัยหนึ่งที่กระทบต่อราคายางธรรมชาติเช่นกัน

ผลจากความผันผวนของราคายางดังกล่าวได้ส่งผลกระทบต่อการควบคุมต้นทุนการผลิตของบริษัทฯ
และกดดันความสามารถในการทำกำไรของบริษัทฯ อย่างไรก็ตามบริษัทฯ ได้มีการใช้มาตรการต่างๆ
ในการบริหารความเสี่ยงนี้ เช่น มีการเจรจาปรับราคาสินค้ากับลูกค้า
เจรจาตกลงราคาซื้อขายล่วงหน้ากับผู้ขายวัตถุดิบ
ปรับปรุงกระบวนการผลิตให้มีจำนวนของเสียน้อยที่สุด
และใช้การควบคุมสินค้าคงคลังให้อยู่ในปริมาณที่เหมาะสมกับสภาวะตลาด เป็นต้น

- ความเสี่ยงจากการถูกแย่งชิงส่วนแบ่งตลาด

ผลจากการเปิดเสรีทางการค้าส่งผลให้เกิดการย้ายฐานการผลิตรถยนต์และรถจักรยานยนต์บางรุ่นเข้ามายังไทยเพื่อขยายฐานการส่งออก
รวมถึงมีการเปิดตัวรถยนต์ขนาดเล็กประหยัดพลังงานรุ่นใหม่ หรือ รถอีโคคาร์ ออกสู่ตลาด

แม้ว่าปัจจัยเหล่านี้จะส่งผลให้ปริมาณความต้องการในผลิตภัณฑ์เพิ่มมากขึ้น แต่บริษัทฯ
ก็ต้องเผชิญกับภาวะการแข่งขันที่สูงขึ้นเช่นกัน ทั้งกับบริษัทที่อยู่ในอุตสาหกรรม ณ ปัจจุบัน
และผู้เล่นรายใหม่ที่อาจพยายามเข้ามามีส่วนแบ่งตลาดในอนาคต อย่างไรก็ตามบริษัทฯ
มีความได้เปรียบคู่แข่งในด้านเทคโนโลยีที่ได้รับการถ่ายทอดจากบริษัทร่วมทุนจากญี่ปุ่น โดยบริษัทฯ
มีการจัดตั้งบริษัทวิจัยและพัฒนาเป็นของตัวเองซึ่งทำให้บริษัทฯ
สามารถพัฒนาชิ้นงานร่วมกับลูกค้าและสามารถพัฒนาอย่างต่อเนื่องรวมทั้งรักษาคุณภาพของผลิตภัณฑ์ให้อยู่ในระดับมาตรฐานสากลหรือสูงกว่า
นอกจากนี้บริษัทฯ
ยังเน้นนโยบายการจัดส่งที่ตรงเวลาซึ่งเป็นคุณสมบัติที่สำคัญมากข้อหนึ่งในการตัดสินใจเลือกซื้อของลูกค้า

2.3. ความเสี่ยงจากภัยธรรมชาติ (Natural Disaster Risk)

- ความเสี่ยงจากภัยธรรมชาติที่มีผลกระทบต่อตลาดยานยนต์และรถจักรยานยนต์

เนื่องจากบริษัทฯ มีลูกค้าหลักที่บริษัทฯ รับจ้างผลิตชิ้นส่วนยานยนต์ (OEM) อยู่ใน 2 ตลาด คือ
ตลาดรถยนต์ และตลาดรถจักรยานยนต์ ซึ่งภาวะตลาดทั้งสองดังกล่าว มีผลต่อยอดขายของบริษัทฯ
อย่างมีนัยสำคัญ ทั้งนี้ในช่วงปลายปี 2553 ถึงต้นปี 2554
เป็นช่วงที่ตลาดรถยนต์และรถจักรยานยนต์มีการฟื้นตัวอย่างต่อเนื่องหลังจากประสบภาวะถดถอยในปี
2552
ประกอบกับผลจากการเปิดเสรีทางการค้าส่งผลให้เกิดการย้ายฐานการผลิตรถยนต์และรถจักรยานยนต์บางรุ่นเข้ามายังไทยเพื่อขยายฐานการส่งออก
และการเปิดตัวรถยนต์ขนาดเล็กประหยัดพลังงานรุ่นใหม่ หรือ รถอีโคคาร์ ออกสู่ตลาด
ทั้งนี้ยอดขายของบริษัทฯ ในช่วงเวลาดังกล่าวมีการเติบโตเช่นกันตามภาวะตลาด
อย่างไรก็ดีในเดือนมีนาคม 2554
ได้เกิดภัยสึนามิและแผ่นดินไหวขึ้นในประเทศญี่ปุ่นจนทำให้อุตสาหกรรมการผลิตรถยนต์ต้องหยุดชะงักไปเป็นเวลากว่า
4 เดือนและกลับมาอยู่ในภาวะปกติในช่วงเดือนสิงหาคม ซึ่งในช่วงที่อุตสาหกรรมรถยนต์หยุดชะงัก
ยอดขายชิ้นส่วนยานยนต์ของบริษัทฯ ได้รับผลกระทบ
แต่ยอดขายในตลาดรถจักรยานยนต์ไม่ได้รับผลกระทบแต่อย่างใด

ทั้งนี้จากการที่บริษัทฯ มีการกระจายการลงทุนใน 2 ตลาดทำให้สัดส่วนรายได้ของบริษัทฯ
ไม่พึ่งพิงอยู่กับตลาดใดตลาดหนึ่งเพียงแห่งเดียว ถึงแม้ว่าในขณะนี้บริษัทฯ จะมีรายได้มากกว่าร้อยละ
60 อยู่ในตลาดรถจักรยานยนต์ แต่บริษัทฯ
กำลังมีแผนที่จะขยายกำลังการผลิตสำหรับตลาดชิ้นส่วนยานยนต์โดยคาดว่า
การขยายกำลังการผลิตดังกล่าวจะแล้วเสร็จภายในปี 2555 ซึ่งจะทำให้รายได้จากตลาดรถยนต์
และตลาดรถจักรยานยนต์ มีสัดส่วนใกล้เคียงกันมากขึ้น นอกจากนี้บริษัทฯ ยังมีลูกค้าที่บริษัทฯ
ผลิตสินค้าให้เป็นอะไหล่ทดแทน (Replacement - REM)
อยู่ทั้งในตลาดรถยนต์และตลาดรถจักรยานยนต์ซึ่งยังมีความต้องการสินค้าจากบริษัทฯ
อยู่ในปริมาณมาก ซึ่งหากลูกค้า OEM เกิดเหตุการณ์ที่ไม่สามารถรับสินค้าจากบริษัทฯ ได้ บริษัทฯ
มีการวางแผนสำรองที่จะปรับกระบวนการผลิตเพื่อลูกค้า REM ทันที

- ความเสี่ยงจากภัยธรรมชาติที่มีผลกระทบต่อทรัพย์สิน และการดำเนินงานของบริษัทฯ

บริษัทฯ ได้มีการทำประกันภัยแบบรวมความเสี่ยงภัยในวงเงินเอาประกันจำนวนประมาณสี่พันล้านบาท
ซึ่งรวมถึงความเสียหายต่ออาคาร เครื่องจักร อุปกรณ์ สินค้าคงคลัง
และความเสียหายที่เกิดจากการหยุดดำเนินธุรกิจ